作者:唐彥謙
標題:送樊管司業歸朝
內容:近者蘇司業，文雄道最光。夫君居太學，妙譽繼中行。汲郡陵初發，汾陰篋久亡。寂寥方倚席，容易忽升堂。去日應懸榻，來時定裂裳。愜心頻拾芥，應手屢穿楊。辯急如無敵，飛騰固自強。論心期舌在，問事畏頭長。駟馬終題柱，諸生悉面牆。啖螯譏爾雅，賣餅訴公羊。未見泥函穀，俄驚火建章。煙塵昏象魏，行在隔巴梁。紅粟填郿塢，青袍過壽陽。翦茅行殿濕，伐柏舊陵香。黌室青衿盡，渠門火旆揚。雲飛同去國，星散各殊方。賤子悲窮轍，當年亦擅場。齏辛尋幼婦，醴酒憶先王。聖域探姬孔，皇風樂禹湯。畏誅輕李喜，言命小臧倉。折樹休盤槊，沈鉤且釣璜。鴻都問詞客，他日莫相忘。